1999/533/YUTP: Neuvoston yhteinen kanta 29 päivältä heinäkuuta 1999, Euroopan unionin myötävaikuttamisesta täydellisen ydinkoekieltosopimuksen (CTBT) pikaisen voimaantulon edistämiseen



Virallinen lehti nro L 204 , 04/08/1999 s. 0001 - 0002



NEUVOSTON YHTEINEN KANTA 29 päivältä heinäkuuta 1999, Euroopan unionin myötävaikuttamisesta täydellisen ydinkoekieltosopimuksen (CTBT) pikaisen voimaantulon edistämiseen (1999/533/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 15 artiklan, KATSOO, että Yhdistyneiden Kansakuntien yleiskokouksen 10 päivänä syyskuuta 1996 annetussa päätöslauselmassa 50/245 kehotettiin kaikkia valtioita mahdollisimman pian allekirjoittamaan täydellinen ydinkoekieltosopimus ja tulemaan sen jälkeen sen osapuoliksi, MUISTUTTAA sopimuksen XIV artiklan 2 kohdassa olevasta määräyksestä, jonka mukaan sopimuksen ratifioineiden valtioiden enemmistön pyynnöstä kutsutaan koolle konferenssi tarkastelemaan, missä määrin artikIan 1 kohdassa olevaa vaatimusta on noudatettu ja päättämään yksimielisesti, mitä kansainvälisen oikeuden mukaisia toimenpiteitä voidaan toteuttaa ratifiointiprosessin nopeuttamiseksi, jotta helpotettaisiin sopimuksen pikaista voimaantuloa, ON HYVÄKSYNYT SEURAAVAN YHTEISEN KANNAN: 1 artikla Tämän yhteisen kannan tavoitteena on edistää täydellisen ydinkoekieltosopimuksen pikaista voimaantuloa merkittävänä askeleena ydinsulun ja aseriisunnan edistämisessä kansainvälisen luottamuksen, vakauden ja rauhan aikaansaamiseksi. 2 artikla Euroopan unioni myötävaikuttaa erityisesti täydellisen ydinkoekieltosopimuksen XIV artiklan mukaisen ensimmäisen konferenssin onnistumiseen; kyseinen konferenssi on tarkoitus pitää Wienissä lokakuussa 1999 ja sen tavoitteena on täydellisen ydinkoekieltosopimuksen ratifiointiprosessin nopeuttaminen sopimuksen pikaisen voimaantulon helpottamiseksi. Tätä varten Euroopan unioni kannattaa a) konferenssin koollekutsumista poliittisella tasolla; b) sitä seuraavien konferenssien koollekutsumista sopimuksen voimaantuloon saakka siten kuin täydellisen ydinkoekieltosopimuksen XIV artiklassa on määrätty; c) sopimuksen ratifioineiden tai allekirjoittaneiden valtioiden sekä niiden valtioiden, jotka eivät vielä ole allekirjoittaneet sitä, mahdollisimman laajaa osallistumista; d) valtiosta riippumattomien järjestöjen osallistumista konferenssiin; e) kansainvälisen oikeuden mukaisia toimenpiteitä, joita voidaan toteuttaa ratifiointiprosessin nopeuttamiseksi, jotta helpotettaisiin sopimuksen pikaista voimaantuloa; f) konferenssin päätösjulistusta, jossa annetaan tarvittava poliittinen tuki ponnisteluille ratifiointiprosessin nopeuttamiseksi ja sopimuksen pikaiseksi voimaansaattamiseksi; g) sellaisten mahdollisuuksien etsimistä, joilla voidaan tukea eri maita niiden kansallisissa ratifiointi- ja täytäntöönpanomenettelyissä, mukaan lukien kansallisten viranomaisten perustamista ja täytäntöönpanolainsäädäntöä koskevien tietojen vaihto. 3 artikla Euroopan unioni tukee edelleen täydellisen ydinkoekieltosopimuksen järjestön valmistelukomission ponnisteluja sopimuksen valvontajärjestelmän perustamiseksi hyvissä ajoin ja tehokkaasti sekä sopimuksen mukaisella tavalla. 4 artikla Euroopan unioni rohkaisee kaikkia valtioita, jotka eivät vielä ole niin tehneet, allekirjoittamaan ja ratifioimaan täydellisen ydinkoekieltosopimuksen viipymättä; tämä koskee erityisesti niitä 44 valtion luetteloon kuuluvia valtioita, joiden ratifiointi on sopimuksen voimaantulon edellytys. 5 artikla Neuvosto tarkastelee uudelleen tämän yhteisen kannan täytäntöönpanoa harkitakseen mahdollisia muita toimia, joita voitaisiin toteuttaa täydellisen ydinkoekieltosopimuksen pikaisen voimaantulon helpottamiseksi. 6 artikla Tämä yhteinen kanta tulee voimaan päivänä, jona se hyväksytään. 7 artikla Tämä yhteinen kanta julkaistaan virallisessa lehdessä. Tehty Brysselissä 29 päivänä heinäkuuta 1999. Neuvoston puolesta S. HASSI Puheenjohtaja